**Η τρέλα δεν πάει στα βουνά!...**

**Η ΤΡΕΛΑ,** λέει ο λαός μας, δεν πάει στα βουνά αλλά και τόση τρέλα στα… πεδινά δεν το περίμενα.

Η είδηση μας ήρθε από το Παρίσι:

«Ο πρώην πρόεδρος της Γαλλικής Δημοκρατίας και η δήμαρχος του Παρισιού ήταν παρόντες στην τελετή που ένωσε μετά θάνατον τον Ξαβιέ Ζιζελέ, τον αστυνομικό που σκοτώθηκε στις 20 Απριλίου στο Σανζ Ελιζέ, με τον σύντροφό του, Ετιέν Καρντίλ.

»Ο γάμος τελέσθηκε, πριν λίγες μέρες, στο δημαρχείο του 15ου διαμερίσματος της γαλλικής πρωτεύουσας, σύμφωνα με την εφημερίδα Le Parisien. Οι δύο τρελά ερωτευμένοι… άνδρες ήταν ήδη ενωμένοι με το σύμφωνο πολιτικής ένωσης…»

Όπως ανάφερε η εφημερίδα «ο γάμος μετά θάνατον επιτρέπεται όταν υπάρχουν «σοβαροί λόγοι» -οι επιθέσεις εντάσσονται σ' αυτή την κατηγορία, διευκρινίζεται στον ιστότοπο της κυβέρνησης- και υπάρχει «ρητή γαμήλια βούληση» από το αποβιώσαν πρόσωπο…»

Άντε παιδιά, καλά να ‘μαστε, να δούμε και μετά θάνατο διαζύγια!…

**ΤΟ ΕΛΛΗΝΙΚΟ** δημόσιο είναι γνωστό για τα όσα τρελά σοφίζεται και εφαρμόζει.

Ο ιστότοπος «Περίεργα» έφερε στη δημοσιότητα τα δέκα πιο τρελά επιδόματα που δόθηκαν ποτέ από το ελληνικό κράτος:

\* Επίδομα προθέρμανσης αυτοκινήτου (ΟΤΕ) 690€/μήνα – 420 άτομα

\* Επίδομα πλυσίματος χεριών (ΟΣΕ) 420€/μήνα – 1987 άτομα

\* Επίδομα προπέλας (Λιμενικό) 840€/μήνα – 653 άτομα

\* Επίδομα κεραίας (ΗΣΑΠ) 1120€/μήνα – 329 άτομα

\* Επίδομα μεταφοράς φακέλου (Δημόσιο) 290€/μήνα – 6800 άτομα

\* Επίδομα παραλαβής – παράδοσης λεωφορείων 450€/μήνα – 1100 άτομα

\* Επίδομα έγκαιρης προσέλευσης (ΕΘΕΛ) 310€/μήνα – 1790 άτομα

\* Επίδομα αποτελεσματικότερης διεκπεραίωσης υποθέσεων (Υπουργείο Δικαιοσύνης) 595€/μήνα – άγνωστος αριθμός ατόμων

\* Επίδομα Φαξ (ΔΕΗ) 870€/μήνα – 657 άτομα

\* Ετήσιο επίδομα χρήσης του κυλικείου, παρότι η χρήση των εστιατορίων των εγκαταστάσεων είναι δωρεάν (Όμιλος Ελληνικών Πετρελαίων) 120/μήνα. – Όλο το προσωπικό.

Για το επίδομα βλακείας 1000€/μήνα, πληρούν όλες τις προϋποθέσεις και οι 300 της Βουλής.

**ΕΝΑ ΑΠΟ** τα ωραιότερα συνθήματα διάβασα προχθές σε ακτή της Κεφαλλονιάς:

«Μη σπέρνετε τα αποτσίγαρα σας στις αμμουδιές. Τα περσινά δεν φύτρωσαν»!

Και μια και μιλάμε για αμμουδιές να υπογραμμίσω ότι αν θέλουμε να τρώνε ψάρια και τα παιδιά μας καλό θα είναι να σταματήσουμε να μολύνουμε τη θάλασσα με κάθε λογής σκουπίδια. Προκαλούν τεράστια ζημιά αφού πολλά από αυτά κάνουν δεκάδες, εκατοντάδες μέχρι και ένα εκατομμύρια χρόνια να διασπαστούν. Μερικά παραδείγματα:

* Φίλτρο τσιγάρου, 1-5 χρόνια
* Κουτί κονσέρβας, 50 χρόνια
* Λαστιχένια σόλα, 50-80 χρόνια
* Κουτί αλουμινίου, 80-200 χρόνια
* Πλαστικό μπουκάλι, 450 χρόνια
* Πετονιά, 600 χρόνια και
* Γυάλινο μπουκάλι, 1.000.000 χρόνια!

Πριν ξαναπετάξουμε, λοιπόν, κάτι στη θάλασσα (αλλά και στη στεριά) ας το ξανασκεφτούμε. Τη μόλυνση που εμείς προκαλούμε σήμερα, θα την πληρώσουν τα παιδιά και εγγόνια μας αύριο.

**ΔΕΝ ΜΠΟΡΩ** να καταλάβω για ορισμένα πράγματα τους νέους και δεν νομίζω ότι ο λόγος είναι ότι δεν είμαι εγώ πια νέος.

Για παράδειγμα, την εποχή μου πηγαίναμε στον κουρέα για να κουρευτούμε. Να ευπρεπίσουμε, δηλαδή, την κεφαλή μας. Σήμερα οι νέοι πάνε στον κουρέα για να μετατρέψουν σε έκτρωμα το κεφάλι τους. Ζητούν από τον κουρέα/κομμωτή να βάψει πολύχρωμα την κόμη τους και να κατασκευάσει τρίχινα λοφία, κερατάκια και ότι άλλο μπορείτε να φαντασθείτε. Έτσι πιστεύουν ότι βελτιώνουν την εμφάνισή τους!

Μετά οι νέοι χρυσοπληρώνουν ρούχα με… τρύπες! Και όσες πιο πολλές τρύπες έχουν τόσο πιο ακριβά είναι! Το γεγονός αυτό με θλίβει ιδιαίτερα. Όχι για το παράδοξο της νέας μόδας αλλά γιατί αν όλα αυτά τα χρόνια (από τη νιότη μου μέχρι σήμερα) δεν πετούσα στα σκουπίδια όλα τα ρούχα μου που είχαν τρυπήσει από την πολυχρησία, σήμερα θα ήμουνα… εκατομμυριούχος!

Αυτά για σήμερα. Μέχρι την επόμενη εβδομάδα φροντίστε να περνάτε όσο πιο καλά μπορείτε, μολύνοντας το περιβάλλον όσο γίνεται λιγότερο…

**Γιώργος Μεσσάρης**

* Οποιοδήποτε σχόλιό σας μπορείτε να το στείλετε στο ΜΜΕ που φιλοξενεί το δημοσίευμα ή στην ηλεκτρονική μου διεύθυνση [georgemessaris@gmail.com](mailto:georgemessaris@gmail.com) και εγώ θα το μεταβιβάσω.
* **Τελευταία παραγωγή ΝΤΟΚΙΜΑΝΤΕΡ του Γιώργου Μεσσάρη: ΚΕΦΑΛΛΟΝΙΑ ΚΑΙ ΙΘΑΚΗ – ΛΟΥΛΟΥΔΙΑ ΤΟΥ ΠΕΛΑΓΟΥΣ. Για να αποκτήσετε το DVD επισκεφθείτε την ιστοσελίδα μας** [http://www.omegadocumentaries.com](http://www.omegadocumentaries.com/παραγγελιεσ) **ή επικοινωνήσετε με τον ίδιο.**